Un corredor unirà l'Eliana amb València per a substituir el servei de metro
10 de novembre de 2024

L'Eliana disposarà, des d'aquest dilluns 11 de novembre, d'un nou servei llançadora que unirà la localitat amb la ciutat de València, com a alternativa a la línia 2 de Metrovalencia que es troba sense servei després dels greus danys provocats per la DANA.

Es tracta d'un servei gratuït que es prestarà amb autobusos de color verd (diferents al Metrobús) i de manera temporal, mentre duren les obres de reparació en la xarxa.

El servei partirà des de l'encreuament dels carrers General Pastor- Doctor Dámaso Rodrigo, al costat de la rotonda de la Piscina de Mandor, i realitzarà una parada en l'avinguda Pius XII, coincidint amb punts de parada de l'EMT, fins a arribar a Ángel Guimerà. Les persones usuàries hauran de parar atenció en aquesta parada, ja que a l'anada a València està establerta en l'encreuament amb el carrer Monestir de Poblet, mentre que a la tornada, està davant del CEIP Comunitat Valenciana.

Aquest és un dels nous corredors que ha habilitat la Generalitat Valenciana per a facilitar la connectivitat de les localitats pròximes a València i s'ha anunciat després que l'Ajuntament de l'Eliana reclamara una solució urgent que garantira la mobilitat de la ciutadania elianera.

L'alcalde, Salva Torrent, s'ha mostrat molt satisfet amb la mesura al mateix temps que ha reconegut que el Consistori estava estudiant ja la possibilitat de posar autobusos amb mitjans propis "per tal de garantir els desplaçaments en transport públic de veïns i veïnes cap al treball, estudis o per a rebre atenció mèdica".

Cal recordar que, des del passat 29 d'octubre, l'única alternativa de transport públic per a la ciutadania elianera han sigut les saturades línies de Metrobús 145 i 146, que van veure incrementat el nombre de viatgers per la creació d'un corredor entre Benaguasil i l'Eliana.